หุ้นไทยร่วงต่อลบ 14.15 จุด
หุ้นไทยยังคงผันผวนตามกระแสเงินทุนต่างชาติไหลเข้าออก ปิดตลาดดิ่ง 14.15 จุด ซื้อขายกว่า 6 หมื่นล้านบาท
21 มี.ค. 2556

หุ้นไทยยังคงผันผวนตามกระแสเงินทุนต่างชาติไหลเข้าออก ปิดตลาดดิ่ง 14.15 จุด ซื้อขายกว่า 6 หมื่นล้านบาท
ดัชนีตลาดหลักทรัพย์วันที่ 21 มี.ค. ยังคงดิ่งลงต่อเนื่อง แม้ว่าจะมีความพยายามที่จะไต่ขึ้นมาอยู่ในแดนบวกในช่วงก่อนปิดตลาดภาคเช้า แต่หลังจากเปิดทำการในภาคบ่าย ตลาดกลับผันผวนในขาลง จนกระทั่งปิดตลาดที่ 1,529.52 จุด ลดลง 14.15 จุด หรือ 0.92% โดยขึ้นไปสูงสุดที่ 1,548.66 จุด และต่ำสุดที่ 1,526.24 มูลค่าการซื้อขาย 61,851.40 ล้านบาท
นายชัย จิรเสวีนุประพันธ์ ผู้อำนวยกาารฝ่ายกลยุทธ์ลงทุน บริษัทหลักทรัพย์ (บล.) โนมูระ พัฒนสิน กล่าวว่า ปัจจัยที่ทำให้ตลาดหุ้นปรับตัวลดลงในระยะนี้ยังคงเป็นปัจจัยเรื่องกระแสเงินทุนต่างชาติที่เป็นขายสุทธิต่อเนื่อง เนื่องจากนักลงทุนต่างชาติกังวลว่า ทางการไทยอาจจะมีมาตรการรุนแรงเพื่อสกัดการแข็งค่าของเงินบาท
อย่างไรก็ตาม นายชัย กล่าวว่า แม้ว่า ดัชนีตลาดหลักทรัพย์จะปรับลดลงต่อ แต่ความรุนแรงจะลดลง ทำให้คาดว่า ในวันพรุ่งนี้อาจจะยังอยู่ในทิศทางขาลงแต่จะไม่มากเท่ากับที่ผ่านมา และประเมินว่า ในสัปดาห์หน้าตลาดน่าจะเริ่มนิ่งได้บ้าง จากการประกาศตัวเลขเศรษฐกิจ การปิดสถานะในตลาดฟิวเจอร์ และการทำ window dressing เพื่อปิดงบไตรมาสแรก
มูลค่าซื้อขาย 5 อันดับหลักทรัพย์ 
N-PARK ปิดที่ 0.22 บาท +0.02 บาท หรือ +10.00% มูลค่า 2,659.34 ล้านบาท 
TRUE ปิดที่ 7.80 บาท +0.05 บาท หรือ +0.65% มูลค่า 2,657.18  ล้านบาท 
CK ปิดที่ 25.25 บาท -0.25 บาท หรือ -0.98% มูลค่า 2,498.40  ล้านบาท
TMB ปิดที่ 2.62 บาท -0.06 บาท หรือ -2.24% มูลค่า 2,026.90 ล้านบาท
KTB ปิดที่ 25.50 บาท -1.75 บาท หรือ -6.42% มูลค่า 1,785.87  ล้านบาท